b"\n_START_ARTICLE_\nHalac\xc3\xa0\n_START_PARAGRAPH_\nL'halac\xc3\xa0 (en hebreu: \xd7\x94\xd7\x9c\xd7\x9b\xd7\x94, halakh\xc3\xa0, 'anar per la via recta', plural halakhot) designa el que es coneix com a 'Llei jueva', \xc3\xa9s a dir la instituci\xc3\xb3 judaica que reagrupa les sent\xc3\xa8ncies i prescripcions religioses amb la incorporaci\xc3\xb3 de les lleis talm\xc3\xbadiques i rab\xc3\xadniques, com costums i tradicions que regeixen la vida quotidiana dels jueus._NEWLINE_En no haver tingut els jueus una jerarquia unificada (des dels temps del Sanedr\xc3\xad) i uns jutges suprems, en la pr\xc3\xa0ctica, les opinions dels diversos rabins fan que per seguir l'halac\xc3\xa0 el creient jueu s'adapti a les opinions d'uns rabins determinats._NEWLINE_Reflectint la diversitat entre les comunitats jueves del m\xc3\xb3n hi ha certes difer\xc3\xa8ncies en l'halac\xc3\xa0 que s'hi aplica. Entre els jueus asquenazites el desacord sobre l'halac\xc3\xa0 i sobre si els jueus han de continuar seguint-la ha estat de gran import\xc3\xa0ncia en el sorgiment del judaisme reformista, el judaisme conservador i el judaisme reconstruccionista._NEWLINE_El judaisme ortodox no distingeix en les seves lleis entre la vida religiosa i l'aparentment vida no religiosa; la tradici\xc3\xb3 religiosa jueva, no distingeix clarament entre les identitats religioses, nacionals, racials o \xc3\xa8tniques.\n_START_SECTION_\nOr\xc3\xadgens de l'halac\xc3\xa0\n_START_PARAGRAPH_\nEl judaisme \xc3\xa9s anterior a la distinci\xc3\xb3 entre els dominis quotidians religiosos i no religiosos, per tant l'halac\xc3\xa0 no guia nom\xc3\xa9s la vida ritual o les creences sin\xc3\xb3 tamb\xc3\xa9 nombrosos aspectes de la vida quotidiana. Es fonamenta tant sobre el que s'ha adquirit de les generacions precedents com sobre els debats que presenten les generacions actuals. Els llibres a on es troben les regles de l'halac\xc3\xa0 s\xc3\xb3n el Talmud, el Xulhan Arukh, el Mixn\xc3\xa9 Tor\xc3\xa0 de Maim\xc3\xb2nides, la Mixn\xc3\xa0 Berura i el Hayei Adam.\n_START_SECTION_\nL'halac\xc3\xa0 en el dret israeli\xc3\xa0\n_START_PARAGRAPH_\nL'actual estat jueu d'Israel es fonamenta en alguns punts en l'halac\xc3\xa0 especialment pel que fa al dret israeli\xc3\xa0 respecte al matrimoni i el divorci."